同介甫和聖俞贈狄梁公裔孫
作者：劉敞
朝代：宋

paragraphs: 陳平智有餘，周勃勇無敵。
兩人相提衡，終復漢社稷。
梁公柱石姿，獨立謝羣力。
匡居多直言，薦士有深畫。
既扶将頽運，復起未然策。
事業兼二子，浩然雪霜白。
偏材戒獨往，特達見令德。
誰謂十世遠，風義猶不隔。
末孫何支離，畎畝有餓色。
明詔問樂鄉，布衣列士籍。
名垂天壤間，氣使懦夫激。
聞君商聲歌，更若出金石。